Kranzlied. Mit vereinheitlichten Buchstaben, Auflösung von Kürzeln, Regularisierung von u/v und i/j, Normalisierung der Dipthonge. Verse abgesetzt.

Kranzlied A

Nement frowe disen cranz

also sprach ich zeiner wol getanen maget

so zieret ir den tanz

mit den schonen bluomen als irs uffe traget·

het ich vil edele gesteine

daz muoz uf uwer houbet

ob ir mirs gehoubet·

sent mine truwe daz ich ez meine·

Frowe ir sit so wolgetan

daz ich uch min schappel gerne geben wil

daz aller beste daz ich han·

wizer und roter bluomen weiz ich vil·

die stent so verre in iener heide

da si schone entsprungen

und die cleinen vogele sungen

da suln wir si brechen beide·

Si nam daz ich ir bot

einem kinde vil gelic daz ere hat·

ir wangen wurden rot

same diu rose da si bi der lilien stat

des er schampten sich liehtiu ougen·

doch neic si mir vil schone

daz wart mir zelone·

wirt mirs iht mere daz trage ich tougen·

Mir ist von ir geschehen

daz ich disen sumer allen miden muoz·

vaste under diu ougen sehen

lihte wirt mir eine so ist mir sorgen buoz

waz obe si get in disem tanze

frowe dur uwer guote

ruket uf die hute·

owe gesahe ich ez under cranz·

Mich duhte daz mir ie

lieber wurde danne mir zemuote waz·

die bluomen vielen ie

von den boumen bi uns nider an daz graz

seht do muoste ich von froiden lachen

do ich so wunnecliche

waz in troume riche

do taget ez und muoze ich wachen·

Kranzlied C

Nemet frowe disen kranz·

also sprach ich zeiner wol getaner maget·

so zieret ir den tanz·

mit den schonen bluomen als irs ufe traget·

het ich vil edel gesteine·

daz müst uf ir houbet·

ob ir mirs geloubet·

sent mine triuwe daz ich es meine·

Frowe ir sit so wol getan·

daz ich iu min tschapel gerne geben wil·

daz aller beste daz ich han·

wisser und roter bluomen weis ich vil·

die stent so verre in iener heide·

da si schon entsprungen·

und die kleine vogel sungen·

da suln wir si brechen beide·

Si nam das ich ir bot·

einem kinde vil gelich daz ere hat·

ir wangen wurden rot·

sam diu rose da si bi den lilien stat·

des erschamten sich ir liehten ougen·

do neig si mir vil schone·

daz wart mir zelone·

wirt mirs iht mer daz trage ich tougen·

[136r ... 142v]

Mir ist geschehen·

von ir daz ich disen sumer allen meiden muos·

vaste under diu ougen sehen·

lihte wirt mir einiu so ist mir sorgen buoz·

waz ob si get an disem tanze·

frowe dur iuwer güte·

ruket uf die hüte·

owe gesehe ichs under kranze·

Mich duhte daz mir ie·

lieber wurde danne mir zemuote waz·

die bluomen vieln ie·

von den boume bi uns nider an daz gras·

seht do muoste ich von vröiden lachen·

do ich so wūnekliche·

waz in troume riche·

do taget es und muoz ich wachen·

Kranzlied E

Frauwe nement disen crantz

also sprach ich zuo einer wol getanen magt·

so zierent ir den tantz·

mit den schönen bluomen die ir uffe traget

hete ich golt und edeles gesteine

daz für uf ir haubet

ob ir mirs gelaubet·

set mine trüwe daz iz meine

Frauwe ir sit so wol getan·

daz ich ü min schapel gerne geben wil·

so iz aller beste han·

wiz grüne und roter bluomen vil·

niht verre an iener grünen heide·

do sie viel schone springent

und diu vogelin singent

da sülle wir sie brechen beide·

Sie nam daz ich ir bot·

eime kinde vil gelich· daz ere hat·

ir wangen wurden rot·

als die rose· so sie bi der lylien stot·

do schemten sich ir liehten augen·

doch neic ich ir vil schone

daz wart mir zuo lone·

wart mir iht mer· daz trage ich taugen

Mir ist von ir geschehen·

daz ich allen megden disen sumer muoz·

vaste under augen sehen·

vinde ich mine· so ist mir aller sorgen buoz·

owe geschehe ez under crantze·

frauwe durch ür güte·

ir rücket uf die hüte·

waz ob sie get an disme tanze·